*Kivonat a Jászberény Városi Önkormányzat Képviselő-testületének 2018. november 14-én megtartott* ***rendes****,* ***nyílt* *ülésének*** *jegyzőkönyvéből*

***Jászberény Városi Önkormányzat Képviselő-testületének***

***254/2018. (XI. 14.) határozata***

***a Jászberényi Ifjúsági Önkormányzat 2018. évi működéséről szóló tájékoztató tudomásul vételéről***

A Jászberény Városi Önkormányzat Képviselő-testülete a Jászberényi Ifjúsági Önkormányzat 2018. évben végzett tevékenységéről, működéséről szóló tájékoztatót jelen határozat melléklete szerinti tartalommal tudomásul veszi.

***Erről értesülnek:***

1. Bozóki Imre – a Jászberényi Ifjúsági Önkormányzat diákpolgármestere,
2. Jász-Nagykun-Szolnok Megyei Kormányhivatal – Szolnok,
3. Humán Erőforrás Bizottság tagjai,
4. Képviselő-testület tagjai,
5. Irattár.

|  |  |  |
| --- | --- | --- |
| ***Dr. Szabó Tamás sk.*** |  | ***Dr. Gottdiener Lajos sk.*** |
| ***polgármester*** | ***jegyző*** |

*Kivonat hiteléül:*

*Jászberény, 2018. november 15.*

*(Dr. Bessenyei Lilla)*

*irodavezető*

**Jászberényi Ifjúsági Önkormányzat**

**Polgármestere**

**5100 Jászberény, Lehel vezér tér 18.**

**Tájékoztató**

**a Jászberényi Ifjúsági Önkormányzat 2018. évi működéséről**

A 2015. október 19-én a 9 Jászberény Városban működő általános és középiskola részvételével megalakított Jászberényi Ifjúsági Önkormányzat (továbbiakban: Ifjúsági Önkormányzat) 2016. március 21-én tartott közgyűlésén elfogadott Szervezeti és Működési Szabályzatában foglaltak alapján a Közgyűlés 2016. november 14. napján megválasztotta a diákpolgármestert Tallósi Ferenc Sándorszemélyében, illetve a diák-alpolgármestert Demeter Ferenc személyében.

A Jászberényi Ifjúsági Önkormányzat 2017. évi működéséről szóló tájékoztatóban Tallósi Ferenc Sándor már jelezte a T. Képviselő-testületnek, hogy tanulmányi előmenetele érdekében lemond az Ifjúsági Önkormányzat diákpolgármestere címről, melyet hivatalosan a 2017. november 27. napján tartott közgyűlésen jelentett be.

Ebből eredően a fentiekben hivatkozott időpontban a közgyűlés megválasztotta a szavazatszámláló bizottság tagjait, annak érdekében, hogy az ez évi első közgyűlésen új diákpolgármestert tudjon választani a soraiból.

2018. március 5. napján megtartott közgyűlésen került sor a diákpolgármester választásra. A diákpolgármesteri tisztségre két személyt jelöltek: Banya Lászlót és Bozóki Imre Jánost, a Terplán Zénó Ferences Szakképző Iskola és Gimnázium diákjait.

A szavazás eredményeképpen szavazategyenlőség alakult ki. Megegyezés született a jelöltek között, mely alapján Bozóki Imre János átengedte a helyet Banya Lászlónak.

A 2018. szeptember 27-ei közgyűlésen jutott a Közgyűlés tudomására, a Terplán Zénó Ferences Szakképző Iskola és Gimnázium ifjúsági önkormányzatot patronáló pedagógus részéről, hogy Banya László tanulói jogviszonya megszűnt. Továbbá tájékoztatta a jelenlévőket, hogy információi szerint lemondott diákpolgármesteri posztjáról. Tekintettel arra, hogy az adott időpontban regnáló diákpolgármester, az által kezdeményezett időpontban tartott Közgyűlésen személyesen nem jelent meg, lemondását írásban nem nyújtotta be, azonban a Hivatal részéről hivatalosan is igazolást nyert tanulói jogviszonyának, s ezáltal az adott iskola diákönkormányzati tagságának megszűnése, s ezzel együttesen oktatási intézményének ilyen jellegű képviselete.

A Közgyűlésen az a kompromisszumos megoldás született, hogy a diákpolgármester választáson szavazat egyenlőséget kapó Bozóki Imre János került a közgyűlés által megbízásra a diákpolgármesteri feladatok ellátására 2019. év tavaszáig, a 2019. év első közgyűlésén diákpolgármester választásra kerül sor. Mely időpontra várhatóan bővül a közgyűlésben képviselt jászberényi oktatási intézmények köre az Eszterházy Károly Egyetem Jászberényi Campusával, melyet érintő egyeztetések jelen tájékoztató megírásának időpontjában folyamatban vannak.

Szükséges továbbá kiemelni, hogy az Ifjúsági Önkormányzat Közgyűlésének 27 fős tagságából 15 fő 2018 szeptemberétől lát el az oktatási intézményében diákönkormányzati feladatokat, s ezzel együttesen az Ifjúsági Önkormányzat közgyűlésében képviseletet.

A fentiekben taglalt jelentős év közbeni személyi változások a tevőleges és hatékony, előre mutató működés elé akadályozó tényezőket állított, melynek figyelembevételével kérnénk a jelen tájékoztatóban foglaltak tudomásul vételét.

Az Ifjúsági Önkormányzat célja Jászberény fiatalságának összefogása, érdekeinek képviselete, tervezett programjainak megvalósítása.

Az Ifjúsági Önkormányzat 2018. évi működéséhez a Jászberény Városi Önkormányzat Képviselő-testülete 1 millió forint támogatást biztosított.

A támogatási összeg alkotja az Ifjúsági Önkormányzat 2018. évi költségvetését, melyet a Közgyűlés 2018. március 5-ei ülésén 5/2018. (III. 5.) Ifjúsági Önkormányzati határozatával elfogadott. A költségvetés a 2018. évi Ifjúsági Önkormányzati programokat hivatott finanszírozni. A programterv összeállítására a tagiskolák javaslatai alapján került sor, melynek véglegezését követően a Közgyűlés azt az Ifjúsági Önkormányzat költségvetésével együttesen fogadta.

A Közgyűlés által elfogadott 2018. évi költségvetésének és programtervét a Jászberény Városi Önkormányzat Képviselő-testületének Humán Erőforrás Bizottsága (a továbbiakban: Humán Erőforrás Bizottság) a Jászberényi Ifjúsági Önkormányzat 2018. évi költségvetésének és programtervének jóváhagyásáról szóló 43/2018. (III. 8.) számú határozatával hagyta jóvá.

Fontos kiemelni, hogy a Közgyűlés tagjait képező diákok Ifjúsági Önkormányzattal összefüggő tevékenységeit az őket delegáló iskolákban foglalkoztatott, úgynevezett patronáló pedagógusok segítik, akik jelentős szerepet játszanak az adott iskolákhoz delegált programok szervezésében, lebonyolításában.

A 2018. év első programja a 2018. március 27-én, a Városháza dísztermében megtartott „JÁSZSÁG SZERETLEK” vetélkedő volt, mely program lebonyolításáért (az akkor még) Jászsági Általános Iskola Bercsényi Miklós Általános Iskolai Tagintézménye és a Jászsági Általános Iskola Székely Mihály Általános Iskolai Tagintézménye volt a felelős.

A vetélkedőre iskolánként 2 fő versenyző jelentkezését várták, s a jelentkezők két csapatra osztottan játékos, helyismereti, helytörténeti feladatok megoldásában versengtek.

A rendezvény költsége az elfogadott költségvetésnek megfelelően 50.000.- Ft volt.

Ezt követően április 6. napján került sor a már hagyománnyá váló Klapka Kupára, mely program szervezéséért idén is a Szolnoki Műszaki Szakképzési Centrum Klapka György Szakgimnázium és Szakközépiskolája volt a felelős.

Idén a rendezvény a műfüves pályán (5100 Jászberény, Sportpálya út 2.) került megrendezésre. Az induló 8 csapatból 6 jászberényi középiskola csapata volt, 2 csapat pedig a Szolnoki Műszaki Szakképzési Centrum további két tagintézményének színeiben indult.

A programra elkülönített 70.000.- forintból 58.200.- forint került felhasználásra.

2018. április 20. napján a FÖLD NAPJA alkalmából, a Terplán Zénó Ferences Gimnázium, Szakgimnázium és Szakközépiskola szervezésében, az intézmény Monostori úti épületében megrendezésre került egy természettudományi tanulmányi verseny, mely a Jászság valamennyi általános iskola részére meghirdetésre került. A 3 fős iskolai csapatok versenye, az idei Föld Napja jelmondatra épült: „Műanyagmentes világ!” A tanulmányi versenyt követően, az „Ültess fát a Földnek” kampány keretében csapatonként 1-1 növény ültetésére került sor, majd az eredményhirdetést követően a versenyzők látogatást tettek a jászberényi állatkertben. A programra 100.000.- Ft került elkülönítésre az Ifjúsági Önkormányzat költségvetésében.

### 2018. május 9-én egy múzeumlátogatással egybekötött színházlátogatásra került sor, mely rendezvény felelős szervezője a Jászberényi Katolikus Óvoda, Általános Iskola Liska József Középiskola, és Kollégium Tagintézménye volt. A rendezvényre a jászberényi 6 középiskolából 6-6 fő jelentkezését várták. A 6 középiskolából 5 középiskola diákjai vettek részt a programon, melynek keretében a Petőfi Irodalmi Múzeum megtekintésére került sor, ahol időszakos kiállításként Szabó Magda kiállítás volt látható. Ezt követően az Operett Színház – Elfújta a szél című előadását nézhették meg a résztvevők.

A programra elkülönített 200.000.- forintból 185.200.- forint került felhasználásra.

A márciusra tervezett Rügyfakasztó gördület elnevezésű rendezvény az időjárás viszontagságai miatt csúszott és végül május 25-én került megtartásra Nyárköszöntő gördület néven. A rendezvény célja, azon túl, hogy a Lehel Vezér Gimnáziumtól indulva - mely intézmény volt a program szervezéséért is a felelős – végig „kerekezzenek” a városon, a kerékpárok nyári vakációra való felkészítése is volt.

A rendezvényre nem került külön összeg elkülönítésre, tekintettel arra, hogy a tavalyi évben tervezett „Látványos gördület” rendezvényről, mely az időjárási viszonyok miatt meghiúsult, rendelkezésre álltak az akkor beszerzett kitűzők és egyéb programhoz szükséges kellékek.

A fentiekben már említettek szerint szeptember 27-én az Ifjúsági Önkormányzat Közgyűlése ülésezett, mely alkalmat teremtett, nem csak az újonnan delegált tagok bemutatkozására is, de az Önkormányzat berkein belül megalakult Ifjúsági Munkacsoport bemutatkozására is, mely Munkacsoporttal hatékony együttműködést kíván az Ifjúsági Önkormányzat kialakítani.

Az október 12-re tervezett egészségnap november 9-én kerül megtartásra a Jászberényi Ifjúsági Önkormányzat és a Jászsági Kábítószerügyi Egyeztető Fórum közös szervezésében, mely rendezvény keretében a Bercsényi úti sportcsarnokban Jász Ifjúsági Bajnokság kerül megrendezésre. A Bajnokságra a Jászság valamennyi közép- és általános iskolája nevezhetett fiú labdarúgás és lány kézilabda sportágakban. 12 iskola 20 csapata nevezett a rendezvényre.

Kísérő rendezvényként az Ifjúsági Házban a délelőtt folyamán két egymáskövető előadással várja a középiskolásokat Klobusytzky György a „Vigyázz magadra” című, interaktív drogprevenciós előadásával. Az előadás 600 főt érhet el.

A délután folyamán egészséggel kapcsolatos kézműves foglalkozásoknak ad helyszínt az Ifjúsági Ház a Jövőkép Alkotók Egyesületének két képzőművésze vezetésével.

17:00 órától a szülőket várja a rendezvény Zsiga Attila Az életet adó életadó (Alcím: Amikor anya és apa a legjobb barát) című előadásával.

Ezzel párhuzamosan a Városi Könyvtár Mesepontjában a délelőtt folyamán a legkisebbeket várják egészséggel kapcsolatos foglalkozásra, melynek keretében 3 óvoda csoportja vesz részt a rendezvényen. A Városi Könyvtár Kamara termében pedig Dr. Pethő Katalin ifjúsági orvos „Tud, mit teszel!” című előadásával várja az általános iskola 7-8 osztályos tanulóit.

A Jászberény Városi Önkormányzati Bölcsőde a rendezvényhez kapcsolódva az idén is, a tavalyi éghez hasonlóan, a Szivárvány Tagóvoda óvodásait és a Szent István körúti EGYMI tanulóit várja „vendégségbe” tematikus foglalkozásokkal.

A Jászberény Város Óvodai Intézménye tematikus nappal kapcsolódik a rendezvényhez.

Bízva a tavalyi év sikerességében, reményeink szerint idén is rendkívül sikeres lesz rendezvényünk, melynek megvalósítására 240.000.- Ft került elkülönítésre.

Az elfogadott programterv alapján 2018. november 22-én a Jászberényi Nagyboldogasszony Katolikus Óvoda, Kéttannyelvű Általános Iskola, Középiskola és Kollégium felelős rendezésében – a tavalyi évhez hasonlóan - Dominódőlő versenyre kerül sor, mely rendezvény egyeztetés alatt áll.

A december 21-én a Jászberény Városi Önkormányzat „Gyermekek karácsonyát” szervez, melynek helyszíne idén is az Ifjúsági Ház lesz. A társadalmi felelősségvállalás jegyében az Ifjúsági Önkormányzat ismét is bekapcsolódik ezen programba azáltal, hogy az ünnepi műsort követően játszóházat szervez a résztvevő, szociálisan rászorult gyermekek részére, akik kézműves foglalkozásokon résztvevőként is hangolódhatnak a karácsony ünnepére.

Az idei évre elfogadott programterv és költségvetés alapján a „Jászok Ásza” elnevezésű rendezvény, illetve egy angol nyelvi verseny megrendezése a tervezett időpontokban elmaradt, mely rendezvények megvalósítási lehetőségei jelen tájékoztató megírásakor egyeztetés alatt állnak.

Engedjék meg, hogy ezúton is tisztelettel meghívjam a Képviselő-testület tagjait az év hátralévő részében tartandó valamennyi programra!

Tájékoztatóm elfogadását kérve, ezúton is szeretném az Ifjúsági Önkormányzat nevében a Képviselő-testület támogatását, az Önkormányzat segítségét megköszönni!

***Jászberény, 2018. október 26.***

***Bozóki Imre János s.k.***

***Ifjúsági Önkormányzat mb. diákpolgármestere***